b'\n_START_ARTICLE_\nPrahos pilis\n_START_PARAGRAPH_\nPrahos pilis (\xc4\x8dek. Pra\xc5\xbesk\xc3\xbd hrad) pilis \xc4\x8cekijoje, Prahoje, \xc4\xafsik\xc5\xabrusi ant auk\xc5\xa1\xc4\x8diausios miesto kalvos, kairiajame Vltavos krante. Prahos pilies apylink\xc4\x97s vadinamos Hrad\xc4\x8danais._NEWLINE_Prahos pilis buvo \xc4\xafkurta IX a. kunigaik\xc5\xa1\xc4\x8dio Bor\xc5\xbeivojaus. Nuo jos prasid\xc4\x97jo Prahos istorija. Pilis buvo svarbiausia Habsburg\xc5\xb3 rezidencija. Kiemai datuojami 1753 - 1775 m., kai visa erdv\xc4\x97 buvo perstatyta v\xc4\x97lyvojo baroko ir neoklasicizmo stiliumi. 1918 m. Prahos pilis tapo \xc4\x8cekoslovakijos prezidento rezidencija. \xc4\x8cia pat \xc4\xafsik\xc5\xabrusi dabartin\xc4\x97 \xc4\x8cekijos Respublikos prezidento b\xc5\xabstin\xc4\x97._NEWLINE_Pilis buvo statoma \xc4\xafvairiais architekt\xc5\xabriniais stiliais ir ji plito daugiau horizontaliai, nei vertikaliai. Pagrindinis pilies objektas yra \xc5\xa0v. Vito katedra (XIV a.), papuo\xc5\xa1ta chimeromis. \xc5\xa0v. Vito katedra buvo prad\xc4\x97ta statyti 1344 m. Katedros koply\xc4\x8dioje saugomos \xc5\xa1ventos relikvijos, daug karali\xc5\xa1k\xc5\xb3j\xc5\xb3 antkapi\xc5\xb3, Bohemijos kar\xc5\xabnos brangenyb\xc4\x97s. \xc5\xa0v. Vaclovo koply\xc4\x8dioje yra Vaclovo kapas._NEWLINE_Prahos pilis buvo \xc4\x8cekijos vadov\xc5\xb3, karali\xc5\xb3, \xc5\xa0ventosios Romos imperijos imperatori\xc5\xb3 ir \xc4\x8cekoslovakijos prezident\xc5\xb3 susirinkimo vieta. Tai did\xc5\xbeiausia senovin\xc4\x97 pilis pasaulyje, pastatyta IX a. Jos auk\xc5\xa1tis 570 m, o plotis 130 m. Prie pilies esanti Auksin\xc4\x97 gatvel\xc4\x97 \xe2\x88\x92 viena i\xc5\xa1 seniausi\xc5\xb3 ir gra\xc5\xbeiausi\xc5\xb3 Prahos gatvi\xc5\xb3 su ma\xc5\xbeais, \xc4\xafvairiaspalviais namais, kuriuose gyveno pilies \xc5\xa1auliai ir auksakaliai, nuo kuri\xc5\xb3 ir kilo gatv\xc4\x97s pavadinimas. Dabar gatv\xc4\x97s nameliuose veikia suvenyr\xc5\xb3 parduotuv\xc4\x97s.'